Ubijen jedan od vođa al-Kaide
Drugi čovek al-Kaide, Atija Abd al-Rahman, ubijen je u Pakistanu 22. avusta, saopštio je neimenovani američki zvaničnik
Drugi čovek Al-Kaide, Atija Abd al-Rahman, ubijen je u Pakistanu. Neimenovani američki zvaničnik kazao je zapadnim medijima da je al-Rahman ubijen 22. avgusta u sjeverozapadnoj plemenskoj oblasti Vaziristanu, ne navodeći detalje njegove pogibije. Pakistanski bezbjednosni zvaničnici saopštili su 22. avgusta da je četvoro ekstremista poginulo tog dana u napadu američke bespilotne letjelice, blizu grada Mir Ali u Sjevernom Vaziristanu. Rahman je unaprijeđen nakon što je u američkoj akciji ubijen lider al-Kaide Osama bin Laden, kojeg je na mjestu vođe te terorističke organizacije zamijenio Ajman al-Zavahri. Prethodno je u Pakistanu poginulo više od 30 pripadnika bezbjednosnih snaga, u napadu stotina ekstremista iz Avganistana na pakistanske kontrolne punktove. Pakistanski zvaničnici saopštili su da je u sukobima poginulo 26 pripadnika paravojnih snaga i 10 graničnih policajaca, kao i najmanje devet pobunjenika. Vlasti su takođe navele da su napadi počeli u selu Arundu u pakistanskoj sjeverozapadnoj oblasti Čitral, blizu avganistanske pokrajine Nuristan. Ekstremisti su zatim napali više lokacija blizu granice. Pakistanska vojska bila je prinuđena da pošalje pojačanja kako bi odbila napad.